บลจ.กสิกรชี้โอกาสซื้อLTFโค้งสุดท้าย
บลจ.กสิกรไทย แนะทยอยสะสมกองทุน LTF-RMF ช่วงโค้งสุดท้าย รับแนวโน้มปีหน้าตลาดหุ้นสดใส
29 ต.ค. 2565

บลจ.กสิกรไทย แนะทยอยสะสมกองทุน LTF-RMF ช่วงโค้งสุดท้าย รับแนวโน้มปีหน้าตลาดหุ้นสดใส
นายพงศ์พิเชษฐ์ นานานุกูล กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บลจ.กสิกรไทย ผู้ลงทุนที่สนใจลงทุนในกองทุน LTF-RMF นับว่าเป็นโอกาสที่ดีในช่วงโค้งสุดท้ายปลายปีนี้ ในการทยอยสะสมเพื่อโอกาสรับผลตอบแทนจากการเติบโตของตลาดหุ้นไทยได้ โดยบลจ.กสิกรไทยได้เข้าร่วมออกบูธส่งเสริมการขายกองทุนรวมในงาน “มหกรรมมีใช้ตอนแก่ด้วย LTF-RMF” ณ ศูนย์การค้าเซ็นทรัลเวิลด์ โซนอีเดน ชั้น 1 กรุงเทพฯ ตั้งแต่วันที่ 18-21 ธ.ค.2557 
นอกจากนี้ร่วมออกบูธในงาน “Thailand Smart Money Bangkok 2014” ณ Sky Hall ชั้น 3 ศูนย์การค้าเซ็นทรัลพลาซา ลาดพร้าว ตั้งแต่วันที่ 19-21 ธ.ค.2557  โดยทั้ง 2 งาน บลจ.กสิกรไทยได้จัดเตรียมผลิตภัณฑ์กองทุนรวมที่มีความหลากหลายตอบโจทย์ความต้องการของนักลงทุนมาเสนอขายอย่างคับคั่ง
“บลจ. กสิกรไทยยังมีมุมมองเชิงบวกต่อการลงทุนในประเทศ ทั้งแผนการลงทุนภาครัฐในโครงสร้างพื้นฐาน และความมีเสถียรภาพทางการเมือง ซึ่งมาตรการภาครัฐจะช่วยเอื้อบริษัทจดทะเบียนในหลายอุตสาหกรรม อาทิ ภาคการก่อสร้าง การท่องเที่ยว รวมถึงภาคธนาคารที่จะได้รับอานิสงส์จากการฟื้นตัวของเศรษฐกิจภายในประเทศ ที่คาดว่าจะเติบโตได้ดีในปีหน้า”นายพงศ์พิเชษฐ์ กล่าว
สำหรับหุ้นกลุ่มพลังงานยังได้รับแรงกดดันต่อเนื่องจากราคาน้ำมันในตลาดโลกที่คาดว่าจะคงอยู่ในระดับต่ำต่อไปอีกระยะหนึ่ง อย่างไรก็ตาม แม้ตลาดจะมีความกังวลว่า อัตราการเติบโตของผลกำไรของบริษัทจดทะเบียนที่เคยคาดการณ์ไว้ที่ 15% อาจจะมีการปรับลดลงจากแนวโน้มผลกำไรของราคาน้ำมันที่ปรับตัวลง แต่เราเชื่อว่าหุ้นในกลุ่มที่เกี่ยวข้องกับการบริโภคในประเทศหรืออุตสาหกรรม จะได้รับประโยชน์จากราคาน้ำมันที่ปรับตัวลงและน่าจะมีโอกาสที่จะได้รับการปรับคาดการณ์ผลกำไรเพิ่มขึ้นได้ 
“บลจ.กสิกรไทยยังคงมุมมองเป็นบวกต่อการลงทุนในตลาดหุ้นตลอดทั้งปีหน้า ทั้งนี้เราแนะนำให้นักลงทุนใช้โอกาสที่หุ้นปรับฐานลงมา สามารถเข้าลงทุนเพิ่มเติมในกองทุนที่เน้นลงทุนในหุ้นที่มีปัจจัยพื้นฐานดี โดยเฉพาะหุ้นในกลุ่มที่ได้รับอานิสงส์จากการลงทุนของภาครัฐ อาทิ ภาคการก่อสร้างและขนส่ง”นายพงศ์พิเชษฐ์ กล่าว